

GRADSKO VIJEĆE

KLASA:410-01/17-01/02

URBROJ:2186/18-02/1-17-1

Ludbreg, 19.12.2017. **PRIJEDLOG**

Na temelju odredbe članka 42. Zakona o lokalnim porezima (»Narodne novine« br. 115/16 i 101/2017), članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15) i članka 33. Statuta Grada Ludbrega («Službeni vjesnik Varaždinske županije» br. 23/09,17/13 i 40/13-Pročišćeni tekst) Gradsko vijeće Grada Ludbrega na 4. sjednici održanoj dana 19.12.2017. godine donijelo je

**O D L U K U**

**o porezima Grada Ludbrega**

**I.OPĆA ODREDBA**

Članak 1.

Ovom se Odlukom utvrđuju vrste poreza,stope, visina te način obračuna i plaćanja gradskih poreza koji su vlastiti izvori prihoda Grada Ludbrega

**II.VRSTE POREZA**

Članak 2.

Gradu Ludbregu pripadaju sljedeći gradski porezi:

1. prirez porezu na dohodak
2. porez na potrošnju
3. porez na kuće za odmor
4. porez na korištenje javnih površina

ODJELJAK 1.

**Prirez porezu na dohodak**

Članak 3.

Obveznik prireza porezu na dohodak je fizička osoba koja ostvaruje dohodak u Republici Hrvatskoj,a obveznik je poreza na dohodak prema Zakonu o porezu na dohodak.

Prirez porezu na dohodak plaća se prema prebivalištu,odnosno uobičajenom boravištu obveznika.

Članak 4.

Prirez porezu na dohodak plaća se po stopi od 12%. Osnovica prireza porezu na dohodak je porez na dohodak.

ODJELJAK 2.

**Porez na potrošnju**

Članak 5.

Porez na potrošnju plaća se na potrošnju alkoholnih pića (vinjak,rakiju i žestoka pića),prirodnih vina,specijaliziranih vina,piva i bezalkoholnih pića u ugostiteljskim objektima.

Članak 6.

1. Obveznik poreza na potrošnju je pravna i fizička osoba koja pruža ugostiteljske usluge
2. Osnovicu poreza na potrošnju čini prodajna cijena pića koja se proda u ugostiteljskim objektima.
3. Obračunsko razdoblje poreza na potrošnju je od prvog do posljednjeg dana u mjesecu
4. Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Članak 7.

Porez na potrošnju se plaća po stopi od 3%

ODJELJAK 3.

**Porez na kuće za odmor.**

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 9.

Porez na kuće za odmor iznosi 10,00 kuna godišnje po jednom četvornom metru korisne površine kuće za odmor.

Članak 10.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava,požar,potres) te starosti i trošnosti.

ODJELJAK 4.

**Porez na korištenje javnih površina**

Članak 11.

Porez na korištenje javnih površina plaćaju pravne i fizičke osobe koje koriste javne površine kojoj je nadležni Odsjek jedinstvenog upravnog odjela Grada Ludbrega odobrio zapremanje javne površine ispred zgrada i korištenje slobodnih površina za privremenu upotrebu.

Porez iz stavka 1.ovog članka plaća se u roku 15.dana od prijema rješenja o odobrenju korištenja javne površine.

Članak 12.

Za zapremanje javnih površina ispred zgrada,te za korištenje slobodnih javnih površina za privremenu upotrebu porez se obračunava dnevno za svaki metar četvorni prostora koji se koristi za zauzimanje terasa ili otvorenih prostora za ugostiteljske i druge djelatnosti i to:

1.Na Trgu Sv.Trojstva i Trgu Slobode u Ludbregu 1,00 kn

2.Na ostalim lokacijama na području Grada Ludbrega 0,7 0 kn

Članak 13.

Za zapremanje javnih površina na posebno organiziranim sajmovima,manifestacijama i proslavama plaća se porez na svaki četvorni metar površine koja se koristi u Gradu Ludbregu, u cijelo vrijeme trajanja istih i to:

-ugostiteljski ,zabavni i ostali sadržaji 100,00 kn/ m2

**III. PRIJELAZNE I ZAVRŠNE ODREDBE**

Članak 14 .

Poslove u vezi s utvrđivanjem i naplatom poreza na korištenje javnih površina kao i provođenje ovršnog postupka radi naplate potraživanja navedene vrste poreza obavljati će nadležni odsjek u okviru Jedinstvenog upravnog odjela Grada Ludbrega.

Poslove u vezi s utvrđivanjem i naplatom ostalih poreza iz predmetne Odluke kao i provođenje ovršnog postupka radi naplate potraživanja, Gradsko vijeće Grada Ludbrega povjerava Ministarstvu financija, Poreznoj upravi, Područnom uredu Varaždin, Ispostavi Ludbreg.

Članak 15 .

Danom primjene ove odluke prestaje važiti Odluka o gradskim porezima („Službeni vjesnik Varaždinske županije“broj 28/01,18/06,67/15 i 53/16) i Odluka o prirezu porezu na dohodak („Narodne novine“ broj 156/02,146/05 i 74/08. i „Službeni vjesnik Varaždinske županije“ broj 28/02,32/05 i 18/08.

Članak 16 .

Ova odluka stupa na snagu prvog dana od dana objave u „Narodnim novinama“ ,

a primjenjuje se od 01.siječnja 2018.godine.

Ista će se objaviti i u „Službenom vjesniku Varaždinske županije“.

Predsjednik Gradskog vijeća

Antun Šimić

**OBRAZLOŽENJE**

**O d l u k e o porezima Grada Ludbrega**

U sklopu cjelovite porezne reforme pristupilo se izradi novog propisa kojim se uređuju lokalni porezi pa je donesen Zakon o lokalnim porezima. Zakonom se ne uvode nove vrste poreza. Navedene vrste poreza preuzete su iz Zakona o financiranju jedinica lokalne i područne (regionalne) samouprave kojim su propisane vrste poreza jedinica lokalne i područne (regionalne) samouprave kao jedan od izvora njihova financiranja. Kako bi iz naziva propisa bio razvidan njegov sadržaj odredbe Zakona podijeljene su na odredbe o financiranju te na odredbe o lokalnim porezima,uz izdvajanje odredaba o lokalnim porezima u zasebni propis:**Zakon o lokalnim porezima**. Navedeni zakon je objavljen u Narodnim Novinama,broj 115/16,a stupio je na snagu 1.siječnja 2017.godine te u tom dijelu prestaju važiti odredbe Zakona o financiranju jedinica lokalne i područne (regionalne) samouprave.

**1.Prirez porezu na dohodak**

Dana 02.prosinca 2005.godine Gradsko vijeće Grada Ludbrega donijelo je Odluku o izmjeni Odluke o prirezu porezu na dohodak kojom se prirez od 6% povećao na 12%. Primjenom stope prireza porezu na dohodak od 12% u 2007.godini naplaćeno je prireza u iznosu od 1.850.000,00 kuna. Dana 20.lipnja 2008.godine Gradsko vijeće Grada Ludbrega na 29.sjednici donijelo je novu Odluku o izmjeni Odluke o prirezu porezu na dohodak kojom se prirez od 12% smanjio na 8%. Predloženim smanjenjem stope prireza na 8% umanjeni su prihodi proračuna po toj osnovi za 616.000,00 kuna godišnje. U razdoblju od 2008-2017 godine po tom osnovu Proračun Grada nije uprihodovao 5.544.000 kuna. Navedena činjenica negativno se je odrazila i na raspodjelu sredstava od poreza i prireza na dohodak sukladno novom Zakonu o financiranju jedinica lokalne i područne (regionalne) samouprave koji je u svotu sredstava koju je JLS-a ostvarivala u zadnjih pet godina uključila maksimalnu stopu prireza za gradove (stopa od 12 %),a Grad Ludbreg je imao stopu od 8%.

Napominjemo da je člankom 8.Odluke o prirezu porezu na dohodak (Službeni vjesnik Varaždinske županije br.28/02) određeno da se **„sredstva prikupljena od prireza porezu na dohodak koriste za izgradnju školske sportske dvorane (tj.za otplatu kredita),rekonstrukciju zgrade učilišta,izgradnju svlačionica na gradskom stadionu i izgradnju komunalne infrastrukture“.** Planom otplate kredita premaHBOR-u za 2017.godinu osigurana su sredstva za povrat glavnice i kamata u ukupnom iznosu od 1.600.000 kuna,dok se uz stopu prireza od 8% planira prihod od 1.300.000 kuna. Napominjemo da su troškovi izgradnje svlačionica i tribina na gradskom nogometnom stadionu Podravina Ludbreg iznosili 4.827.796 kuna,da se u izgradnju komunalne infrastrukture iz gradskog proračuna godišnje ulaže prosječno cca.3.000.000 kuna, a da se sa ozbiljnijom rekonstrukcijom zgrade učilišta nije niti započelo.

Posebnu pažnju potrebno je posvetiti projektima financiranih iz sredstava Europske unije. Projekt koji je već započeo odnosi se na obnovu kulturne baštine-Park Iovia, čija vrijednost iznosi 17.000.000 kuna, od čega Grad mora izdvojiti vlastita sredstva u iznosu od 15% u slijedeće tri godine.

Projekti koji su također započeli i trajati će slijedeće dvije godine su:“ Zeleno želimo“,“ Ecosmartcities“,“Desco“ i“ Happy bike“.Vrijednost navedenih projekata iznosi 3.800.000 kuna od čega Grad mora osigurati 15% sredstava.

U 2018.godini u planu je realizacija projekata Ruralnog razvoja i to: izgradnja nerazvrstanih cesta i parkirališta,dogradnja dječjeg vrtića Radost,rekonstrukcija zgrade Centra za kulturu Ludbreg i izgradnja centralnog dječjeg igrališta. Vrijednost ovih radova iznosi 6.000.000 kuna. Također u planu za 2018.godinu je izgradnja reciklažnog dvorišta u iznosu od 5.350.000 kuna od čega učešće grada iznosi 15% sredstava ,dok 4.225.000 kuna daje MRRFEU iz EU sredstava.

Najznačajniji i financijski najveći projekt čija se realizacija planira kroz naredne tri godine je izgradnja kanalizacije na području cijelog grada Ludbrega i pročistača otpadnih voda za koji je potrebno izdvojiti 4% od ukupno procijenjenih radova od 190.000.000 kuna što iznosi 7.600.000 kuna.

Na temelju naprijed iznesenih činjenica vidljivo je da sredstva prireza na bazi stope od 8% nisu dostatna za financiranje namjena utvrđenih Odlukom o prirezu.

Također neće biti moguće pratiti realizaciju Programa financiranih iz fondova Europske unije , a znamo da uz sufinanciranje ili premoštenje financiranja možemo povući višestruko veća sredstva. Na temelju svih naprijed iznesenih činjenica Odlukom o gradskim porezima predložena je stopa prireza od 12 %.

**2.Porez na potrošnju**

Porez na potrošnju plaća se na potrošnju alkoholnih pića (vinjak,rakiju i žestoka pića),prirodnih vina,specijaliziranih vina,piva i bezalkoholnih pića u ugostiteljskim objektima.

Porez na potrošnju plaća se po zakonom utvrđenoj stopi od 3% sukladno Zakonu o lokalnim porezima.

**3.Porez na kuće za odmor**

Porez na kuće za odmor plaćaju pravne i fizičke osobe koje su vlasnici kuća za odmor.

Porez na kuće za odmor plaća se od 5 do 15 kuna/m2 korisne površine kuće za odmor.

Kućom za odmor smatra se svaka zgrada,dio zgrade ili stan ako se koristi povremeno ili sezonski. Koristi li se zgrada ili stan povremeno ili sezonski,određuje se prema stvarnom prebivalištu vlasnika. Pri određivanju poreza na kuće za odmor, prisutne su dvojbe oko utvrđivanja razlike između klijeti i kuće za odmor.

Za njihovo razlikovanje nije bitna površina kao ni uređenost ili opremljenost zgrade,već činjenica koristi li se zgrada povremeno za odmor i oporavak ili ne. Ako se neka zgrada koristi i kao gospodarski objekt i kao zgrada za odmor ,porez se utvrđuje samo za onaj dio zgrade koji se koristi za odmor.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava,požar,potres) te starosti i trošnosti.

**4.Porez na korištenje javnih površina**

Porez na korištenje javnih površina plaćaju pravne i fizičke osobe koje koriste javne površine kojoj je nadležni Odsjek jedinstvenog upravnog odjela Grada Ludbrega odobrio zapremanje javne površine ispred zgrada i korištenje slobodnih površina za privremenu upotrebu.

Za zapremanje javnih površina ispred zgrada,te za korištenje slobodnih javnih površina za privremenu upotrebu porez se obračunava dnevno za svaki metar četvorni prostora koji se koristi za zauzimanje terasa ili otvorenih prostora za ugostiteljske i druge djelatnosti i to:

1.Na Trgu Sv.Trojstva i Trgu Slobode u Ludbregu 1,00 kn

2.Na ostalim lokacijama na području Grada Ludbrega 0,70 kn

**Primjeri izračuna (utjecaj stope prireza na visinu neto plaće)**

**PRIMJER 1.**

|  |  |  |  |
| --- | --- | --- | --- |
| **PLAĆA** | **PRIREZ 8%** | **PRIREZ 12%** | **RAZLIKA**  **3 - 2** |
| **1** | **2** | **3** | **4** |
| **Bruto plaća** | 5.079.03 | 5.079,03 |  |
| **Neto plaća** | 3.995,00 | 3.992,47 | 2,52 |
| **Porez** | 63,17 | 63,17 |  |
| **Prirez** | **5,05** | **7,57** | **2,52** |

**PRIMJER 2.**

|  |  |  |  |
| --- | --- | --- | --- |
| **PLAĆA** | **PRIREZ 8%** | **PRIREZ 12%** | **RAZLIKA**  **3 – 2** |
| **1** | **2** | **3** | **4** |
| **Bruto plaća** | 11.924,67 | 11.924,67 |  |
| **Neto plaća** | 8.052,00 | 7.996,90 | 55,10 |
| **Porez** | 1.337,54 | 1.337,54 |  |
| **Prirez** | **110,20** | **165,30** | **55,10** |

**PRIMJER 3.**

|  |  |  |  |
| --- | --- | --- | --- |
| **PLAĆA** | **PRIREZ 8%** | **PRIREZ 12%** | **RAZLIKA**  **3 - 2** |
| **1** | **2** | **3** | **4** |
| **Bruto plaća** | 21.041,51 | 21.041,51 |  |
| **Neto plaća** | 13.455,00 | 13.329,88 | 125,12 |
| **Porez** | 3.127,97 | 3.127,97 |  |
| **Prirez** | **250,24** | **375,36** | **125,12** |